2020 m. spalio 5 d. pareikštas ieškinys byloje FJ ir kt. / EIVT
(Byla T-619/20)
Proceso kalba: prancūzų
Šalys
Ieškovai: FJ ir penki kiti ieškovai, atstovaujami advokato J.-N. Louis
Atsakovė: Europos išorės veiksmų tarnyba
Reikalavimai
Ieškovai Bendrojo Teismo prašo:
panaikinti Komisijos sprendimą dėl ieškovų darbo užmokesčio už 2019 m. gruodžio mėn. lapelio tiek, kiek jame pirmą kartą pritaikytas korekcinis koeficientas, nustatytas atgaline data nuo 2019 m. balandžio 1 d. ir liepos 1 d;
priteisti iš EIVT bylinėjimosi išlaidas.
Ieškinio pagrindai ir pagrindiniai argumentai
Grįsdami ieškinį ieškovai remiasi pagrindais, paremtais Europos Sąjungos pareigūnų tarnybos nuostatų (toliau – PTN) 64 ir 65 straipsnių, vienodo vertinimo, susijusio su perkamąja galia, principo pažeidimu ir akivaizdžia vertinimo klaida.
Ieškovai mano, kad siekdamas nustatyti korekcinius koeficientus ieškovų darbo užmokesčiui už Sąjungos ribų, EUROSTAT turi surinkti specialius duomenis iš jų paskyrimo vietos pagal PTN 64 ir 65 straipsnių įgyvendinimo tvarką, nustatytą jų XI priede.
Jie taip pat teigia, kad koeficientai, nustatyti tarptautiniame susitarime tarp EUROSTAT, EBPO ir JTO nuo 2018 m. sausio mėn. iki 2019 m. sausio mėn., nukrito nuo 239,7 iki 94,0, nors tuo pačiu laikotarpiu JTO personalo darbo užmokesčiui taikomi koeficientai buvo padidinti, kad būtų atsižvelgta į infliaciją. 2017 m. Kongo frankas (CDF) labai nukrito, palyginti su doleriu (USD) ir EUR, be to, buvo labai didelė infliacija ir todėl labai išaugo kainos doleriais (USD) (taip teigiama TVF analizėje).
Anot ieškovų, atsakovė nepaaiškina, kaip taikomu koeficientu atsižvelgiama į šiuos esminius elementus.
____________